b'\n_START_ARTICLE_\nTsitadell (Tallinna merekindlustis)\n_START_PARAGRAPH_\nTsitadell on Tallinna reidile 1726. aastal Vene v\xc3\xb5imude poolt rajama hakatud ettenihutatud kindlustis, mille eesm\xc3\xa4rk oli eelk\xc3\xb5ige Tallinna s\xc3\xb5jasadama kaitsmine. Sarnast ehitist olid plaaninud juba Rootsi v\xc3\xb5imud 17. sajandi I kolmandikul, kuid suure maksumuse t\xc3\xb5ttu neid plaane ei teostatud ja Rootsi aja l\xc3\xb5pu kindlustust\xc3\xb6\xc3\xb6de aegu keskenduti peamiselt Tallinna linna \xc3\xbcmbritseva muldkindlusv\xc3\xb6\xc3\xb6ndi v\xc3\xa4ljaehitamisele._NEWLINE_Tsitadelli rajamise p\xc3\xb5hjustas Vene keiser Peeter I surmale 8. veebruaril 1725 j\xc3\xa4rgnenud ootus, et Venemaa s\xc3\xb5jaline v\xc3\xb5imsus L\xc3\xa4\xc3\xa4nemerel ei suurene enam oluliselt. Seep\xc3\xa4rast t\xc3\xb5id Suurbritannia ja Taani 1726. aasta suvel Soome lahele oma laevastiku\xc3\xbcksuse. Venemaa vastas sellele j\xc3\xb5un\xc3\xa4itamisele Tallinna \xc3\xbcmbrusesse vanade ettenihutatud rannakindlustiste (L\xc3\xa4\xc3\xa4nepatarei, Idapatarei) korrastamise ja suurendamisega ning uute ehitamisega (V\xc3\xa4ike-Paljassaare t\xc3\xa4htfort ja Miiduranna t\xc3\xa4htfort ning Naissaare bastionaalfort)._NEWLINE_T\xc3\xa4nap\xc3\xa4eval paiknevad ehitise j\xc3\xa4\xc3\xa4nused ligikaudu 3500 m\xc2\xb2 suurusel alal vee all. Mere poolt piirab ehitusj\xc3\xa4\xc3\xa4nuseid kolm palkidest k\xc3\xa4rgkasti, mis on paekividega t\xc3\xa4idetud. Tsitadell on alates 23. m\xc3\xa4rtsist 1999 Eesti Vabariigi kultuurim\xc3\xa4lestis nr 22268.'